b'\n_START_ARTICLE_\nAspiraatio (fonetiikka)\n_START_PARAGRAPH_\nAspiraatio fonetiikassa liittyy obstruenttien \xc3\xa4\xc3\xa4ntymiseen. Aspiraatiolla voidaan tarkoittaa joko ilmanpaineen voimakkaasta laukeamisesta syntyv\xc3\xa4\xc3\xa4 h-maista lis\xc3\xa4-\xc3\xa4\xc3\xa4nnett\xc3\xa4 tai klusiilin laukeamisen j\xc3\xa4lkeist\xc3\xa4 soinnitonta vaihetta. \xc3\x84\xc3\xa4nteest\xc3\xa4, johon liittyy aspiraatio, k\xc3\xa4ytet\xc3\xa4\xc3\xa4n nime\xc3\xa4 aspiraatta. Kansainv\xc3\xa4lisess\xc3\xa4 foneettisessa aakkostossa aspiraatio merkit\xc3\xa4\xc3\xa4n pienell\xc3\xa4 h-kirjaimella [\xca\xb0], esimerkiksi [p\xca\xb0]._NEWLINE_Voimakas aspiraatio kuuluu esimerkiksi englannin kielen sanassa pea [p]:ss\xc3\xa4 vokaalin edell\xc3\xa4. Aspiraatio voi olla kestoltaan jopa samanpituinen kuin tavallinen \xc3\xa4\xc3\xa4nne. T\xc3\xa4m\xc3\xa4n vuoksi puhujat, joiden \xc3\xa4idinkieless\xc3\xa4 ei aspiraatiota esiinny, saattavat kuulla aspiraation erilliseksi \xc3\xa4\xc3\xa4nteeksi._NEWLINE_Ruotsin kieless\xc3\xa4 aspiraatio esiintyy riikin-, mutta ei suomenruotsissa. Suomenruotsissa aspiraatat ovat korvautuneet suomen kielen vaikutuksesta geminoituneilla k- p- ja t-\xc3\xa4\xc3\xa4nteill\xc3\xa4. T\xc3\xa4m\xc3\xa4 suomenruotsin erikoisuus kiinnostaa monia germaanisten kielten tutkijoita._NEWLINE_Suomen kielest\xc3\xa4 puhuttaessa aspiraatio-sanalla on joskus viitattu rajageminaatioon.'